stanford-oval/wikipedia huggingface dataset:
Al Capone
Alku

Capone syntyi vuonna 1899 Brooklynissä New Yorkissa italialaissiirtolaisten Gabriel Caponen (alkujaan Capon) ja Teresa Caponen (o.s. Riolian) perheeseen. Jo teini-ikäisenä Capone liittyi Brooklynin nuorisorikollisjengeihin. Hän lopetti koulun 14-vuotiaana. Vuonna 1918 Capone meni naimisiin irlantilaisen Mary Coughlinin kanssa. Heidän ainoa lapsensa oli Albert "Sonny" Francis Capone. New Yorkissa Capone työskenteli järjestäytyneelle rikollisuudelle ja teki kaksi murhaa. Tuolloin hän sai myös kuuluisan arpensa tappelussa Frank Galluccio -nimistä pikkukonnaa vastaan Harvard Innissä, jossa Capone työskenteli baarimikkona ja vahtimestarina.
Jossain vaiheessa Capone sairastui syfilikseen, jota ei vielä tuolloin kyetty hoitamaan.
Vuonna 1919 Capone joutui muuttamaan Chicagoon suututettuaan eräitä New Yorkin rikollistahoja. Chicagossa ja sen esikaupungeissa, kuten Burnhamissa ja Cicerossa, Capone avusti Johnny Torrio -nimisen vaikutusvaltaisen gangsterin viinantrokaus-, uhkapeli- ja prostituutioliiketoimia, ja hänestä tuli Torrion oikea käsi.
Torrion toinen avustaja oli Dion O’Bannion, jota kutsuttiin liikanimellä ”Gimpy” eli Nilkku. Hän oli pudonnut pienenä raitiovaunusta eikä vamma parantunut koskaan. Virallisesti hän oli kukkakauppias. Tätä työtä hän teki päivisin ja omisti illat murroille, ryöstöille ja kieltolain tultua voimaan viinantrokaukselle. O’Bannion oli kitsas ja verenhimoinen, Torrio sen sijaan suosi enemmän lahjuksia ja vältti murhia viimeiseen asti. Torrio pyrki rakentamaan Chicagon eri gangsteriliigojen välille löyhän liittojärjestelmän, jossa laittomien liiketoimien markkina-alueita säädeltiin yhteisellä sopimuksella.
Torrion luoma järjestelmä alkoi pettää vuonna 1924, jolloin Chicagon kuuluisat gangsterisodat kärjistyivät. Dion O'Bannion ammuttiin lopulta 10. marraskuuta 1924 kukkakaupassaan osana gangsteriliigojen valtataistelua. Kun Torrio itseensä kohdistuneen murhayrityksen jälkeen päätti jättää Chicagon, tuli Caponesta hänen liiketoimiensa johtaja. Avukseen Al otti veljensä Ralph Caponen, joka oli ainoa, johon hän luotti. Ralph tuomittiin ennen Alia viiden vuoden vankeuteen. Veroviranomaiset vainosivat Ralphia tämän kuolemaan asti, koska tällä väitettiin olleen miljoonien dollarien verorästit.
Uran huippu

Vuosina 1925–1930 Capone kasvatti liiketoimiaan merkittävästi ja hänestä tuli Chicagon suurin viinatrokari. Hänen vuositulojensa on arvioitu olleen parhaimmillaan 100 miljoonaa dollaria. Nimellisesti hän oli huonekalukauppias. Caponen panimoissa oli koko hänen uransa ajan tiukka aikataulu, jonka mukaan tietty määrä alkoholia oli tuotettava yhdessä yössä. Capone myös toi Chicagoon Kanadasta salakuljetettua alkoholia. Lisäksi hän sai tuloja uhkapeliluolien ja prostituution avulla.
Kesästä 1928 lähtien Capone asui ja piti päämajaansa hotelli Lexingtonissa. Hänellä oli kokonaan käytössä hotellin neljäs kerros, osia kolmannesta ja lisäksi muita yksittäisiä huoneita. Hänen oma sviittinsä käsitti kuusi huonetta ja hänen käytössään oli myös oma erityiskeittiö ja keittiömestari. Tarkoitus oli suojata häntä myrkyttämiseltä.  Saadakseen hengähdystaukoja Chicagon gangsterisodankäynnistä Capone osti myös huvilan Floridan Palm Islandilta (Miami). Caponen ollessa poissa Frank Nitti hoiti hänen rikosimperiuminsa juoksevia asioita. Caponen pahimpia vastustajia Chicagon gangsterisodissa olivat varsinkin Dion O’Banionin liigaan kuuluneet George ”Bugs” Moran  ja Earl ”Hymie” Weiss miehineen.
Capone oli häikäilemätön ja usein tapatti kilpailijansa ennen kuin nämä kasvoivat liian vahvoiksi. Tunnetuin Caponen järjestämä murha lienee vuoden 1929 niin sanottu ystävänpäivän verilöyly eli Bugs Moranin jengin kuuden jäsenen surmaaminen. Kyseisessä joukkoteloituksessa sai surmansa myös yksi ulkopuolinen. Capone itsekin joutui useita kertoja murhayritysten kohteeksi, mutta hän selvisi niistä ehjin nahoin.
Uran loppu

Ensimmäisen kerran Capone tuomittiin vuonna 1930 Philadelphiassa aseen luvattomasta hallussapidosta vuodeksi vankeuteen, mutta tuomio lyheni hyvän käytöksen perusteella kymmeneen kuukauteen.
Valtiovarainministeriön agentti Eliot Ness tutki Caponen toimia saadakseen hänet vangittua. Nessin ryhmää alettiin kutsua nimellä Lahjomattomat (the Untouchables), koska hän ilmoitti julkisesti, ettei vastaanota lahjuksia. Caponea ei kuitenkaan pystytty liittämään todistetusti viinan myyntiin, mutta lopulta hänet tuomittiin vuonna 1931 veronkierrosta 11 vuodeksi vankeuteen. Eliot Nessin agentit olivat takavarikoineet Caponen kirjanpitoa, ja voitiin todeta, että hänen ilmoitetut tulonsa olivat liian pienet riittääkseen hänen omaisuuteensa ja elintasoonsa. Tuoreen lain mukaan myös rikollisilla toimilla saaduista tuloista oli maksettava tuloveroa. Tuomio oli pisin mahdollinen veronkierrosta annettava.
Vuonna 1932 Capone lähetettiin Atlantan vankilaan. Kun hän yhä sieltä käsin pystyi hoitamaan liiketoimiaan, hänet lähetettiin 1934 tiukemmin valvottuun Alcatraziin. Kieltolain kumoamisen myötä Caponen luoma imperiumi alkoi nopeasti hiipua. Todistettu rikosten jatkaminen vankilasta käsin merkitsi lisätuomiota. Capone siirrettiin 6. tammikuuta 1939 Federal Correctional Institution -vankilaan Terminal Islandille, josta hänet laskettiin ehdonalaiseen vapauteen 16. marraskuuta 1939 huonon kuntonsa ja neurosyfiliksen vuoksi heikentyneen todellisuudentajunsa takia.
Capone kuoli 48-vuotiaana 25. tammikuuta 1947 sydämen toimintahäiriöön huvilallaan Palm Islandilla, Miami Beachillä.
Aiheesta muualla

Wikimedia Commonsissa on kuvia tai muita tiedostoja aiheesta .
Chicago History Museum: History files – Al Capone (Arkistoitu – Internet Archive)
Famouswhy.com: Al Capone
Al Capone - Chicagon gangsterikuningas
Kun rikosjoukot Chicagoa hallitsevat, Hakkapeliitta, 25.11.1930, nro 48, s. 13, Kansalliskirjaston digitaaliset aineistot
| Auktoriteettitunnisteet  |
| --- | --- |
Kansainväliset:  FAST  ISNI  VIAF  WorldCat 
Kansalliset:  Norja  Espanja  Ranska  BnF data  Argentiina  Katalonia  Saksa  Israel  Yhdysvallat  Ruotsi  Japani  Tšekki  Australia  Kroatia  Alankomaat  Puola 
Henkilöt:  Deutsche Biographie  DDB  Trove 
Muut:  NARA  SNAC  IdRef 
Caponen talo Chicagossa osoitteessa 7244 Prairie Avenue vuonna 1929.
Al Caponen selli, jossa hän suoritti luvattoman aseen hallussapidosta saamaansa tuomiota vuonna 1930. Eastern State Penitentiary.
Hippola

| Hippola> Ἱππόλα.Sijainti |
| --- | --- |
 Hippola
Koordinaatit:  36°30′02″N, 22°21′27″E
Valtio:  Kreikka
Paikkakunta:  Lagoudiés, Anatolikí Máni, Lakonia, Peloponnesos
Historia
Tyyppi:  kaupunki
Kulttuuri:  antiikki
Alue:  Lakonia
Infobox OKNimi-testi OK: 
Hippola (m.kreik. Ἱππόλα) oli antiikin aikainen kaupunki Lakoniassa Kreikassa. Se sijaitsi nykyisen Anatolikí Mánin kunnan alueella lähellä nykyistä Lagoudiésin kylää.
Hippola sijaitsi hieman luoteeseen Tainaronin niemestä. Kaupunki sijoitetaan rannikolla olevalle korkealle nykyisin nimellä Makrynás tunnetulle harjanteelle hieman pohjoiseen Thyrídesin eli Kávo Gkrósson (myös Kávo Gkróso) niemestä. Samalla harjanteella on myös bysanttilaisaikaisen Áno Poúlan (Áno Kipoúla) linnoituksen rauniot. Linnoituksen nimen ”Poúla”/”Kipoúla” on säilyttänyt antiikin aikaisen kaupungin nimen muuntuneena. Koko harjanteen pituus on noin neljä kilometriä ja korkeus merenpinnasta laskettuna 200–300 metriä.
Hippolan katsotaan olleen olemassa geometriselta ja arkaaiselta kaudelta hellenistiselle kaudelle, sekä vielä roomalaisen kauden alussa, jolloin se kuului vapaiden lakonialaisten liittoon. Kaupungin kansalaisesta käytettiin etnonyymejä Hippolaios (Ἱππολαῖος) ja Hippolaïtēs (Ἱππολαΐτης), feminiinissä Hippolaitis (Ἱππολαῖτις).
Pausaniaan mukaan Hippolassa oli Athene Hippolaitiille omistettu temppeli. Hänen aikanaan kaupunki oli kuitenkin jo raunioina.
James Cameron

| James Cameron |
| --- | --- |
 James Cameron San Diegon Comic-Conissa 2016.
Henkilötiedot
Koko nimi:  James Francis Cameron
Syntynyt: 16. elokuuta 1954 (ikä 70) Ontario, Kanada
Ammatti:  elokuvaohjaaja, elokuvakäsikirjoittaja, elokuvatuottaja
Puoliso:  Suzy Amis
Ohjaaja
Tunnetuimmat ohjaukset:  Terminator – tuhoaja Aliens – paluu Terminator 2 – Tuomion päivä Titanic Avatar
Palkinnot
 Golden Globe Paras ohjaus Titanic  Avatar Oscar Paras elokuva Titanic  Paras ohjaus Titanic  Paras leikkaus Titanic 
Aiheesta muualla
IMDb 
Elonet
James Francis Cameron (s. 16. elokuuta 1954 Ontario, Kanada) on kanadalainen elokuvaohjaaja, -käsikirjoittaja ja -tuottaja. Hänen tunnetuimpia elokuviaan ovat Terminator – tuhoaja, Aliens – paluu, Terminator 2 – Tuomion päivä, Titanic, Avatar ja sen jatko-osat.
Cameronin elokuville tunnusomaista on innovatiivinen erikoistehosteiden käyttö ja näyttävät toimintakohtaukset. Hänen elokuviensa toistuvia teemoja ovat synkkä tulevaisuuskuva, ihmisen ja teknologian suhteen pohdinta sekä vahvan sankarittaren ja sankarin rakkaussuhde.
Elokuvauransa ulkopuolelta Cameron tunnetaan syvämerensukeltajana ja ympäristöaktivistina.
Varhaiset vuodet

James Cameron syntyi 16. elokuuta 1954 Kapuskasingissa Pohjois-Ontariossa, missä hänen isänsä Philip työskenteli paperitehtaan sähköinsinöörinä. Cameronin äiti Shirley oli koulutukseltaan sairaanhoitaja. James oli perheen esikoinen, ja hänellä oli neljä sisarusta. Viisi vuotta Jamesin syntymän jälkeen perhe muutti ensin Niagara Fallsiin ja sitten Chippawaan. Vuonna 1971 he muuttivat isän työn perässä Yhdysvaltain länsirannikolle Breaan Kaliforniaan.
Cameron oli jo lapsena hyvin kiinnostunut tekemään tieteellisiä kokeita ja rakentamaan erilaisia laitteita. Hän myös luki paljon, ja hyvän koulumenestyksensä ansiosta hän harppasi peruskoulussa kahden luokka-asteen yli. Hän oli myös innokas piirtäjä ja ansaitsi teini-ikäisenä Niagara Fallsissa asuessaan taskurahoja tekemällä seinämaalauksia.
Cameron haaveili nuorena ryhtyvänsä tieteissarjakuvien tekijäksi. Elokuvaurasta hän alkoi kiinnostua vuonna 1968 nähtyään elokuvan 2001: Avaruusseikkailu. Hän ryhtyi ystävänsä kanssa kuvaamaan omia elokuviaan, joita varten pojat tekivät avaruusalusten pienoismalleja ja muita erikoisefektejä.
Kaliforniassa Cameron opiskeli fysiikkaa Fullerton Collegessa. Hän alkoi opetella myös elokuvakäsikirjoitusten tekemistä. Parikymppisenä hän teki sekalaisia töitä muun muassa talonmiehenä, rekkakuskina ja koneenrakentajana sekä meni naimisiin.
Varhainen elokuvaura

Cameron päätti ryhtyä elokuva-alalle nähtyään Tähtien sodan vuonna 1977. Hänen ensimmäinen elokuvaprojektinsa oli avaruuselokuva nimeltä Xenogenesis. Cameron teki ystävineen siitä 12 minuutin demon, mutta elokuva ei saanut rahoitusta kokoillan elokuvaksi.
Cameron sai töitä elokuvatuottaja Roger Cormanin pienoismallikaupassa. Cameron suunnitteli avaruusaluksen Cormanin elokuvaan Battle Beyond the Stars ja neuvoi Cormania erikoistehosteiden toteutuksessa, minkä jälkeen Corman teki hänestä elokuvayhtiönsä osastonjohtajan. Alkuvuonna 1980 Cameron sai yhtiössä vapautuneen art directorin työn.
Cormanin elokuvan jälkeen Cameron työskenteli muidenkin elokuvien suunnittelussa. Hän muun muassa suunnitteli synkkiä tulevaisuuden kaupunkinäkymiä John Carpenterin elokuvaan Pako New Yorkista. Hänen toinen projektinsa Roger Cormanin kanssa oli tuotantosuunnittelijana ja visuaalisten efektien suunnittelijana avaruuselokuvassa Galaxy of Terror. Tuskastuttuaan ohjaajan saamattomuuteen hän ehdotti Cormanille itseään toisen yksikön ohjaajaksi ja sai työn. Cameronin työ Cormanin elokuvan parissa johti tarjoukseen ohjata kauhuelokuva Piranha II – Lentävät tappajat (1981). Hän sai potkut kesken Jamaikalla tehtyjen kuvausten mutta ei onnistunut poistattamaan nimeään kehnona pitämänsä elokuvan tekijätiedoista, eikä hän itse pidäkään tätä elokuvaa oman filmografiansa osana. Itse ohjaamiinsa kohtauksiin hän oli kuitenkin tyytyväinen. Elokuvan jälkituotannon aikana hän näki painajaisunen Terminatorista, jonka pohjalta hän alkoi suunnitella seuraavaa elokuvaansa.
Yksityiselämä

Cameron on ollut naimisissa viisi kertaa: Sharon Williamsin (1978–1984), Gale Anne Hurdin (1985–1989), Kathryn Bigelow’n (1989–1991), Linda Hamiltonin (1997–1999) ja Suzy Amisin (2000–) kanssa. Nykyisen vaimonsa Suzy Amisin hän tapasi Titanicin kuvauksissa vaikka olikin vielä naimisissa silloisen vaimonsa Linda Hamiltonin kanssa. Cameronilla on tytär avioliitostaan Hamiltonin kanssa. Amisilla ja Cameronilla on kolme yhteistä lasta.
Cameron noudattaa perheensä kanssa vegaanista ruokavaliota ja ottaa kantaa ympäristöasioihin.
Cameron harrastaa syvänmerensukellusta, ja vuoteen 2012 mennessä hän oli tehnyt yli 70 sukellusta. Maaliskuussa 2012 Cameron sukelsi Deepsea Challenger -aluksella vasta kolmantena ihmisenä maailman syvimpään kohtaan, Challengerin syvänteeseen.
Valikoitu filmografia

| Vuosi | Suomenkielinen nimi | Alkuperäinen nimi | Tehtävä | Laji |
| --- | --- | --- | --- | --- |
| 1981 | Piranha II – Lentävät tappajat | Piranha Part Two: The Spawning | Ohjaaja | Elokuva |
| 1984 | Terminator – tuhoaja | The Terminator | Ohjaaja ja käsikirjoittaja | Elokuva |
| 1985 | Rambo – taistelija 2 | Rambo: First Blood Part II | Käsikirjoittaja | Elokuva |
| 1986 | Aliens – paluu | Aliens | Ohjaaja ja käsikirjoittaja | Elokuva |
| 1989 | Abyss – syvyys | The Abyss | Ohjaaja ja käsikirjoittaja | Elokuva |
| 1991 | Terminator 2 – Tuomion päivä | Terminator 2: Judgment Day | Ohjaaja, käsikirjoittaja ja tuottaja | Elokuva |
| 1994 | Tosi valheita | True Lies | Ohjaaja, käsikirjoittaja ja tuottaja | Elokuva |
| 1997 | Titanic | Titanic | Ohjaaja, käsikirjoittaja ja tuottaja | Elokuva |
| 2000 | Dark Angel | Dark Angel | Ohjaaja | Televisiosarja |
| 2003 | Ghosts of the Abyss – Titanicin salaisuudet | Ghosts of the Abyss | Ohjaaja, käsikirjoittaja ja tuottaja | Dokumenttielokuva |
| 2007 | Jeesuksen kadonnut hauta | The Lost Tomb of Jesus | Tuottaja | Dokumenttielokuva |
| 2009 | Avatar | Avatar | Ohjaaja, käsikirjoittaja ja tuottaja | Elokuva |
| 2011 | Sanctum | Sanctum | Tuottaja | Elokuva |
| 2019 | Alita: Battle Angel | Alita: Battle Angel | Käsikirjoittaja ja tuottaja | Elokuva |
| 2022 | Avatar: The Way of Water | Avatar: The Way of Water | Ohjaaja, käsikirjoittaja ja tuottaja | Elokuva |
| 2025 | Avatar: Fire and Ash | Avatar: Fire and Ash | Ohjaaja, käsikirjoittaja ja tuottaja | Elokuva |
| 2029 | Avatar 4 | Avatar 4 | Ohjaaja, käsikirjoittaja ja tuottaja | Elokuva |
| 2031 | Avatar 5 | Avatar 5 | Ohjaaja, käsikirjoittaja ja tuottaja | Elokuva |
Aiheesta muualla

Wikimedia Commonsissa on kuvia tai muita tiedostoja aiheesta .
James Cameron Elonetissä.
James Cameron Internet Movie Databasessa. (englanniksi)
| Auktoriteettitunnisteet  |
| --- | --- |
Kansainväliset:  FAST  ISNI  VIAF  WorldCat 
Kansalliset:  Norja  Espanja  Ranska  BnF data  Katalonia  Saksa  Italia  Israel  Yhdysvallat  Ruotsi  Latvia  Japani  Tšekki  Australia  Kreikka  Korea  Kroatia  Alankomaat  Puola  Portugali 
Tieteilijät:  CiNii 
Taiteenala:  MusicBrainz  Museum of Modern Art  ULAN 
Henkilöt:  Deutsche Synchronkartei  Deutsche Biographie  DDB  Trove  Elonet 
Muut:  SNAC  IdRef 
Cameron vuonna 1986.
Hipparete

| Hipparete> Ἱππαρέτη.Henkilötiedot |
| --- | --- |
Syntynyt: ennen 440 eaa. 417/416 eaa.
Vanhemmat:  Hipponikos II ja ?
Puoliso:  Alkibiades III
Lapset:  nimeltä tuntematon tytär Alkibiades IV
Hipparete (m.kreik. Ἱππαρέτη, Hipparetē, lat. Hippareta; n. 440–417/416 eaa.) oli antiikin kreikkalainen nainen, joka oli kotoisin Ateenasta ja kuului Kalliasten ja Hipponikosten ylimyssukuun. Hän oli Alkibiadeen vaimo.
Elämä

Hipparete oli Hipponikos II:n tytär ja Kallias III:n veli ja kotoisin Alopeken demoksesta. Hän syntyi 440-luvulla eaa. Syntymä on usein ajoitettu lähemmäs vuotta 450 eaa., mutta nykyisin se ajoitetaan ennemmin lähemmäksi vuotta 440 eaa.
Hipparete naitettiin tunnetuimmalle Alkibiadeelle eli Alkibiades III:lle. Avioliitto ajoittuu 420-luvun eaa. lopulle. Myötäjäiset olivat kahdenkymmenen talentin suuruiset, joista ensimmäinen kymmenen maksettiin heti ja toinen kymmenen oli tarkoitus maksaa pojan synnyttyä. Pseudo-Andokideen mukaan nämä olivat suurimmat myötäjäiset, jotka oli koskaan annettu. Myötäjäiset maksoi oletettavasti Kallias III.
Hippareten kerrotaan yrittäneen ottaa Alkibiadeesta avioeron, koska hän toi kaikenlaisia rakastajattaria heidän kotiinsa. Tämä ei kuitenkaan onnistunut, koska Alkibiadeella ei ilmeisesti ollut varaa suostua avioeroon: hänen olisi pitänyt palauttaa myötäjäisten ensimmäinen puolisko ja toinen puolisko olisi jäänyt saamatta. Hippareten itsensä säädyllisyydestä antiikin lähteet antavat hyvän kuvan.
Alkibiadeella ja Hipparetella oli nimeltä tuntematon tytär, joka nai Kalliaan pojan, serkkunsa Hipponikos III:n; sekä poika, Alkibiades IV. Hipparete kuoli pian pojan syntymän jälkeen. Alkibiades IV antoi tyttärelleen Hippareten nimen. Tutkimuksessa nämä kaksi erotetaan toisistaan nimillä Hipparete I ja Hipparete II.
Hippotomadai

| Hippotomadai> Ἱπποτομάδαι |
| --- | --- |
Valtio:  Kreikka
Paikkakunta:  ei tiedossa
Historia
Tyyppi:  kaupunginosa ja demos
Perustettu:  508 eaa.
Kulttuuri:  antiikin Kreikka
Alue:  Attika
Kaupunki:  Ateena
Fyle:  Oineis
 :  Demetrias (vsta 307 eaa.)
 :  Oineis (vsta 201 eaa.)
Trittys:  asty
Demonyymi:  Hippotomadēs (Ἱπποτομάδης), Hippotamadēs (Ἱπποταμάδης)
Bulen jäseniä:  1
 :  ei tiedossa (vsta 201 eaa.)
Infobox OKNimi-testi OK: 
Hippotomadai (m.kreik. Ἱπποτομάδαι, lat. Hippotomadae) eli Hippotamadai (Ἱπποταμάδαι) oli antiikin aikainen alun perin Oineis-fyleen kuulunut Attikan eli Ateenan kaupunkivaltion muodostaneen alueen demos. Se kuului fylen asty-trittykseen eli kaupunkialueen demoksiin.
Hippotomadain sijaintipaikkaa ei tunneta, koska sitä ei kuvata antiikin säilyneessä kirjallisuudessa, eikä siitä ole tehty arkeologisia löytöjä.
Demos perustettiin Kleistheneen uudistuksessa arkaaisen kauden lopulla vuonna 508 eaa. Tuolloin sen alkuperäinen fyle eli ”heimo” oli Oineis ja sillä oli yksi edustaja Ateenan bulessa eli neuvostossa. Myöhemmin hellenistisellä kaudella demoksissa tapahtui muutoksia, ja niiden seurauksena demos kuului vuodesta 307/306 eaa. Demetrias-fyleen ja fylen lakkauttamisen jälkeen vuodesta 201/200 eaa. jälleen Oineis-fyleen. Demoksen kansalaisesta käytettiin demonyymiä Hippotomadēs (Ἱπποτομάδης) tai  Hippotamadēs (Ἱπποταμάδης).
Himala

Himala oli kylä Muolaan kunnan itäosassa Viipurin läänissä Suomen Neuvostoliitolle luovuttamalla alueella. Kylä sijaitsi Punnusjärven länsirannalla noin viisi kilometriä Muolaan kirkonkylästä Kirkkorannasta itään. Himalan naapurikyliä olivat pohjoisessa Punnus, idässä Saustala sekä etelässä ja lännessä Telkkälä. Nykyisin kylä on asumaton eikä sillä ole venäläistä asutusnimeä.
Kyläkuva

Vuonna 1936 Himalan kylän pinta-ala oli 5,63 neliökilometriä, josta oli peltoa 194 hehtaaria, niittyä 37 hehtaaria ja metsää 315 hehtaaria. Punnusjärvestä Kirkkojärveen laskeva Punnusjoki muodosti kylän Punnuksen vastaisen pohjoisrajan. Himalan asutus ja pellot olivat keskittyneet kylän pohjoisosaan Punnusjärven rannalle. Kylässä oli kauppa ja kaksi pientä myllyä ja sahaa. Kylän länsiosan kautta kulki maantie Lehtokylästä Punnukseen, jonka lisäksi kylään johti kylätie Telkkälästä. Kylän peltopinta-ala lisääntyi huomattavasti Punnusjärven laskun myötä. Kylän pääelinkeino oli maanviljelys, jonka ohella monet kyläläiset harjoittivat kalastusta Punnusjärvellä. Himalan kylä kuului Telkkälän koulupiiriin, jonka koulu sijaitsi kylätien varressa metsätaipaleella Himalan ja Telkkälän kylien välimaastossa.
Historia

Himalan asukkaat evakuoitiin läntisempään Suomeen heti talvisodan alettua vuonna 1939. Moskovan rauhassa 1940 alue luovutettiin Neuvostoliitolle, mutta Suomi valtasi alueen takaisin jatkosodan alussa 1941 ja kylän asukkaat pääsivät palaamaan raunioituneeseen kotikyläänsä. Jälleenrakennus keskeytyi vuonna 1944 Neuvostoliiton suurhyökkäyksen alettua ja kylän asukkaat evakuoitiin uudelleen. Rauhanteossa kylä jäi taas Neuvostoliiton puolelle.
Sodan jälkeen Muolaan siirtoväki asutettiin Lounais-Hämeeseen ja Etelä-Pirkanmaalle, jossa Himalan asukkaat asutettiin Humppilaan ja Jokioisille.
Kirjallisuutta

Äikäs Viljo et al. (toim.): Kotikylämme Muolaassa, Telkkälästä Himalan kautta Saustalaan.  Somero:  Kirjatoimikunta, 2005.  ISBN 952-91-8973-7
Muolaa
| --- | --- |
Muolaan kylät:  Ala-Kuusaa • Hanttula 2 • Harvola • Hattula • Heikkilä 3 • Heimala 5 • Himala • Hotokka • Ilola • Jaarila 5 • Jääskelä 1 • Kallainen 5 • Kannila • Karhula 2 • Kiltee • Kirkkoranta (kirkonkylä) • Koirala • Kurkela 3 • Lattula • Lavola • Lehtokylä 5 • Leipäsuo • Leirilä 3 • Muolaankylä • Myhkyrilä 4 • Määttälä • Norkkola 1 • Oinala (Oinaala) • Oravala 4 Orola 1 • Paakeli • Passila • Peikola • Peippola • Perkjärvi • Perkjärvi as • Pihkala 5 • Punnus • Pyykkölä 1 • Pällilä • Retukylä • Saavola 4 • Sakkalila 5 • Selola 5 • Soittola 2 • Sokiala • Sormula • Taaperniemi • Telkkälä • Tervola • Turulila • Vesikkala • Vihola • Ylä-Hotokka • Ylä-Kuusaa
Kyyrölän kylät:  Kangaspelto • Kyyrölä • Parkkila • Sudenoja
Huomautuksia
1 Jääskelä, Norkkola, Orola ja Pyykkölä muodostivat käytännössä yhtenäisen kyläalueen, jota nimitettiin Keskikyläksi.

2 Vuotjärven koulupiiriin kuuluneita Soittolaa, Karhulaa ja Hanttulaa kutsuttiin toisinaan Vuotjärven kyläksi.

3 Kurkelan, Heikkilän ja Leirilän pikkukylistä käytettiin yhteisnimitystä Nurmii.

4 Myhkyrilän, Oravalan ja Saavolan pikkukylistä käytettiin yhteisnimitystä Saustala.

5 Lehtokylän koulupiiriin kuuluneista kaakkoiskulman kylistä käytettiin nimitystä Ylämaa.

6 Neljästä kylästä koostunut Kyyrölän kunta liitettiin Muolaaseen vuonna 1934.
Cardigan

| Cardigan Aberteifi |
| --- | --- |


 Koordinaatit: 52°5′4″N, 4°39′0″W 
Valtio:  Yhdistynyt kuningaskunta
Osa:  Wales
Kreivikunta:  Ceredigion
Väkiluku (2011):  4 191
Infobox OKVirheellinen NIMI-arvo: 
Cardigan (kymriksi Aberteifi) on pikkukaupunki Etelä-Walesissa Ceredigionin kreivikunnassa. Kaupunki on rakennettu Teifi-joen suistolle ja sen merkittävimpiin nähtävyyksiin kuuluu Aberteifin linna, jossa järjestettiin historian ensimmäinen walesilaiseen kulttuuriin kuuluva Eisteddfod-juhla vuonna 1176.
Maantiede

Cardigan eli kymriksi Aberteifi sijaitsee Länsi-Walesissa Ceredigionin kreivikunnassa Teifijoen suulla. Matkaa Aberystwythiin koillisessa on noin 64 kilometriä.
Historia

Kaupungin kymrinkielinen nimi Aberteifi viittaa Teifijoen suuhun.
Normanniruhtinas Roger de Montgomery perusti kaupungin vuonna 1093, jolloin paikalle rakennettiin linna. Linna kuitenkin tuhoutui alueella käydyissä useissa taisteluissa seuraavan vuosisadan aikana. Sen jälleenrakennutti walesilaisen Deheubarthin hallitsija Rhys ap Gruffydd omaksi hovikseen ja linnan valmistuttua vuonna 1176 paikalla järjestettiin ensimmäiset Eisteddfod-juhlat. Paikalle sanottiin saapuneen 30 000 osanottajaa. Tämäkin linna tuhoutui Englannin sisällissodan aikana vuosien 1642–1649 välillä.
Kaupungin satama alkoi kehittyä myöhäiskeskiajalla viimeisen walesilaisen Walesin prinssin Llywelyn ap Gruffuddin kukistuttua vuonna 1282. Kauppiaita kaupungin satamaan saapui alkujaan etenkin Irlannista. Kauppa kehittyi pitkin rannikkoa ja lopulta myös kohti ulkomaita Englannin Tudorien ja Stuartien dynastioiden aikana. Viktoriaaniseen kauteen mennessä satama oli vilkas telakka ja rahtisatama, josta vietiin maailmalle walesilaista liuskekiveä kattotiiliksi. Vuonna 1835 satamaan oli rekisteröity 275 laivaa, jotka työllistivät 1 030 henkilöä.
Kaupungin merkitys satamana alkoi myöhemmin taantua. Suistoon kertyvä sedimentti on saanut sataman mataloitumaan, mikä on rajoittanut sinne pääsevien alusten kokoa, ja nykyisin se on huvialusten käytössä. Samaan aikaan kaupunki jäi kasvavan Aberystwythin varjoon. Nykyisin kaupunkiin suuntaa suhteellisen suuria määriä rannikko- ja maaseutumaisemia etsiviä matkailijoita. Kaupunki on myös lähiseudun kaupan keskus.
Väestö

Vuonna 2016 kaupungin väkiluku oli 4 191. Vuoden 2011 väestölaskennassa yli 3-vuotiaista asukkaista 54,6 prosenttia ilmoitti osaavansa puhua kymriä.
Aiheesta muualla

Kuvia tai muita tiedostoja aiheesta Cardigan Wikimedia Commonsissa
Teifijokea Cardiganissa.
Pyhän Marian kirkko.
Katukuvaa.